Universis praesentes litteras inspecturis, frater Garnerius, humilis abbas, et conventus Beatae Mariae de Josaphat, Carnotensis diocesis, salutem in Domino. Notum fieri volumus quod cum inter nos, ex una parte, et viros religiosos abbatem et conventum Sancti Benedicti Floriacensis, ex altera, questio verteretur super decimis novalium de Nigra silva quas dicebamus sitas esse infra fines parochiae ecclesiae de Chalou Sancti Medardi, in qua jus patronatus habemus et ideo dicebamus predictas decimas ad monasterium nostrum pleno jure pertinere, dicti vero abbas et conventus Sancti Benedicti Floriacensis ex adverso dicebant supradictas decimas novalium ad monasterium ipsorum pleno jure similiter pertinere, eo quod dicebant supradicta novalia sita esse infra fines parochiae ecclesiae de Auton in qua ecclesia jus patronatus habere noscuntur, ratione etiam privilegiorum sibi a Sede apostolica indultorum in quibus ibidem contineri dicebant, ut in terminis infra quos decimas percipiunt decimas novalium percipere possint; tandem post multas altercationes, de bonorum virorum consilio inter nos et ipsos amicabilis compositio intervenit in hunc modum, videlicet quod voluimus et concessimus tam nos quam ipsi quod terrae illae de Nigra silva, quae novalia dicuntur in duas partes equaliter dividantur, et in illis terris ad designandas fines parochiarum seu decimarum metae communes infigantur, ita quod nos et monasterium nostrum libere et quiete deinceps habeamus et percipiamus decimas novalium in quorum fines parochialis ecclesiae de Chalou protendentur. Dicti vero abbas et conventus Sancti Benedicti similiter et eorum monasterium libere et quiete deinceps habeant et percipiant decimas novalium in loco supradicto in quantum fines parochiae ecclesiae de Autum protendentur. Fuit etiam in supradicta compositione dictum et conventum quod nos et predicti abbas et conventus Sancti Benedicti in predictis novalibus decimas communiter et pro indiviso tamdiu percipiemus quousque de supradictis novalibus praedicta fiat divisio et mete infigantur supradictae, et interim deputabimus tam nos quam ipsi servientem communem qui nomine utriusque monasterii decimas supradictas percipiat et conservet illaesas, et de hoc fideliter exequendo utrique parti fidelitatis juramentum exhibebit; promisimus etiam nos abbas et conventus Beate Marie de Josaphat nos facturos et curaturos quod presbiter ecclesiae de Chalou Sancti Medardi supradictam compositionem ratam habebit et firmam; et quod de cetero nunquam abbatem et conventum Sancti Benedicti Floriacensis super dictis decimis novalium molestare seu inquietare praesumet, dicti vero abbas et conventus Sancti Benedicti Floriacensis similiter promiserunt se facturos et curaturos quod presbiter ecclesiae de Autom supradictam compositionem ratam habebit et firmam, et quod de cetero nunquam nos super dictis novalium decimis inquietabit. Quod ut ratum et firmum permaneat in posterum, presentes litteras sigillorum nostrorum munimine duximus roborandas. Actum anno Domini millesimo ducentesimo tricesimo sexto, die dominica proxima post Assumptionem Beate Marie Virginis.